CELEX: 32010D0388
Language: hr
Date: 2010-07-07 00:00:00
Title: ODLUKA br. 388/2010/EU EUROPSKOG PARLAMENTA I VIJEĆA od 7. srpnja 2010. o pružanju makrofinancijske pomoći Ukrajini

11/Sv. 117
            
            
               HR
            
            
               Službeni list Europske unije
            
            
               4
            
         32010D0646
   
               L 179/1
            
            
               SLUŽBENI LIST EUROPSKE UNIJE
            
         ODLUKA br. 388/2010/EU EUROPSKOG PARLAMENTA I VIJEĆA
   od 7. srpnja 2010.
   o pružanju makrofinancijske pomoći Ukrajini
   EUROPSKI PARLAMENT I VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 212.,
   uzimajući u obzir prijedlog Europske komisije,
   u skladu s redovnim zakonodavnim postupkom (1),
   budući da:
   
               (1)
            
            
               Odnosi Ukrajine i Europske unije razvijaju se unutar okvira Europske politike susjedstva. Zajednica i Ukrajina su se 2005. sporazumjele oko Plana djelovanja europske politike susjedstva o utvrđivanju srednjoročnih prioriteta odnosa EU-a i Ukrajine. Taj je Plan djelovanja zamijenjen Agendom o pridruživanju između EU-a i Ukrajine iz studenoga 2009. Od 2007. Zajednica i Ukrajina pregovaraju o Sporazumu o pridruživanju za kojeg se očekuje da će zamijeniti postojeći Sporazum o partnerstvu i suradnji. Okvir odnosa EU-a i Ukrajine je dodatno pojačan novo pokrenutim Istočnim partnerstvom.
            
         
               (2)
            
            
               Gospodarstvo Ukrajine sve je više pogođeno međunarodnom financijskom krizom, uz dramatični pad proizvodnje, fiskalnu poziciju koja se pogoršava te povećane potrebe za vanjskim financiranjem.
            
         
               (3)
            
            
               Pružanjem financijske pomoći Međunarodni monetarni fond (MMF) podržava gospodarsku stabilizaciju i oporavak Ukrajine. MMF-ov stand-by aranžman (SBA) za Ukrajinu odobren je u studenom 2008.
            
         
               (4)
            
            
               Nakon daljnjeg pogoršanja fiskalne pozicije Ukrajine, značajan dio drugog obroka te cijeli iznos trećeg obroka SBA MMF-a usmjereni su u državni proračun Ukrajine.
            
         
               (5)
            
            
               Ukrajina je zatražila makrofinancijsku pomoć Unije s obzirom na pogoršavajuću gospodarsku situaciju i izglede.
            
         
               (6)
            
            
               S obzirom da se u platnoj bilanci Ukrajine i dalje nalazi financijski jaz iz 2009. –2 010., makrofinancijska pomoć smatra se prikladnim odgovorom na zahtjev Ukrajine za potporom gospodarskoj stabilizaciji u kombinaciji s postojećim programom MMF-a. Očekuje se da će i ova makrofinancijska pomoć doprinijeti smanjenju potreba za vanjskim financiranjem državnog proračuna.
            
         
               (7)
            
            
               Makrofinancijska pomoć Unije može doprinijeti gospodarskoj stabilizaciji jedino ako vodeće političke snage u Ukrajini osiguraju političku stabilnost i uspostave opći konsenzus oko stroge provedbe potrebnih strukturalnih reformi.
            
         
               (8)
            
            
               Unija bi trebala pružiti makrofinancijsku pomoć Ukrajini uz kreditna sredstva koja su dodijeljena na temelju Odluke Vijeća 2002/639/EZ od 12. srpnja 2002. o pružanju dodatne makrofinancijske pomoći Ukrajini (2).
            
         
               (9)
            
            
               Makrofinancijska pomoć Unije ne bi trebala biti samo dopuna programa i sredstava MMF-a i Svjetske banke, već bi trebala osigurati dodanu vrijednost uključenja Unije.
            
         
               (10)
            
            
               Komisija bi trebala osigurati pravnu i suštinsku usklađenost makrofinancijske pomoći Unije s mjerama koje su poduzete u okviru različitih područja vanjskog djelovanja i drugih relevantnih politika Unije.
            
         
               (11)
            
            
               Posebni ciljevi makrofinancijske pomoći Unije trebali bi poboljšati učinkovitost, transparentnost i kontrolu. Komisija treba redovito pratiti ostvarenje navedenih ciljeva.
            
         
               (12)
            
            
               Uvjeti o kojima ovisi pružanje makrofinancijske pomoći Unije trebali bi odražavati ključna načela i ciljeve politike Unije prema Ukrajini.
            
         
               (13)
            
            
               Kako bi se osigurala učinkovita zaštita financijskih interesa Unije vezano uz ovu makrofinancijsku pomoć, potrebno je da Ukrajina donese odgovarajuće mjere u pogledu sprečavanja i borbe protiv prijevara, korupcije i svih drugih nepravilnosti povezanih s ovom pomoći. Također je potrebno da Komisija predvidi odgovarajuće kontrole i da Revizorski sud predvidi odgovarajuće revizije.
            
         
               (14)
            
            
               Isplata makrofinancijske pomoći Unije ne dovodi u pitanje ovlasti proračunskog tijela.
            
         
               (15)
            
            
               Predmetnom makrofinancijskom pomoći trebala bi upravljati Komisija. Kako bi se osiguralo da Europski parlament te Gospodarski i financijski odbor budu u mogućnosti pratiti provedbu ove Odluke, Komisija bi ih trebala redovito obavješćivati o razvoju događaja vezano za pomoć te im dostavljati relevantne dokumente.
            
         
               (16)
            
            
               Prema članku 291. Ugovora o funkcioniranju Europske unije, pravila i opća načela koja se tiču mehanizama država članica za kontrolu korištenja provedbenih ovlasti unaprijed se utvrđuju uredbom koja se donosi u skladu s redovnim zakonodavnim postupkom. Do donošenja navedene nove uredbe primjenjuje se Odluka Vijeća 1999/468/EZ od 28. lipnja 1999. o utvrđivanju postupaka za izvršavanje provedbenih ovlasti dodijeljenih Komisiji (3), uz iznimku regulatornog postupka s kontrolom, koji se ne primjenjuje,
            
         DONIJELI SU OVU ODLUKU:
   Članak 1.
   1.   Radi pružanja potpore gospodarskoj stabilizaciji Ukrajine te smanjenja njezine platne bilance i proračunskih potreba, kako je određeno u postojećim programima MMF-a, Unija Ukrajini stavlja na raspolaganje makrofinancijsku pomoć u obliku kreditnih sredstava sa maksimalnim iznosom glavnice od 500 milijuna eura i maksimalnim prosječnim rokom dospijeća od 15 godina.
   2.   U tu svrhu Komisija je ovlaštena posuditi potrebna sredstva u ime Unije.
   3.   Komisija upravlja isplatom makrofinancijske pomoći Unije na način sukladan sporazumima ili dogovorima između MMF-a i Ukrajine te ključnim načelima i ciljevima gospodarske reforme utvrđenima u Agendi o pridruživanju između EU-a i Ukrajine. Komisija redovito izvještava Europski parlament te Gospodarski i financijski odbor o razvoju upravljanja pomoći te im dostavlja relevantne dokumente.
   4.   Makrofinancijska pomoć Unije stavlja se na raspolaganje na razdoblje od dvije godine i šest mjeseci počevši od sljedećeg dana od dana stupanja na snagu Memoranduma o razumijevanju iz članka 2. stavka 1.
   Članak 2.
   1.   Komisija je u skladu sa savjetodavnim postupkom iz članka 6. stavka 2. ovlaštena usuglasiti s nadležnim tijelima Ukrajine uvjete gospodarske politike koji se primjenjuju na makrofinancijsku pomoć Unije, a koji se utvrđuju u Memorandumu o razumijevanju koji uključuje vremenski okvir za njihovo ispunjenje (dalje u tekstu „Memorandum o razumijevanju”). Uvjeti su usklađeni sa sporazumima ili dogovorima između MMF-a i Ukrajine te s ključnim načelima i ciljevima gospodarske reforme utvrđenima u Agendi o pridruživanju između EU-a i Ukrajine. Ova načela i ciljevi imaju za cilj poboljšati učinkovitost i transparentnost pomoći te odgovornost za njihovo preuzimanje, uključujući posebno sustave upravljanja javnim financijama u Ukrajini. Komisija redovito prati napredak u ostvarenju navedenih ciljeva. Detaljni financijski uvjeti pomoći se utvrđuju u Sporazumu o kreditu koji trebaju ugovoriti Komisija i nadležna tijela Ukrajine.
   2.   Tijekom provedbe makrofinancijske pomoći Unije Komisija prati valjanost financijskih aranžmana Ukrajine, administrativne postupke, unutarnje i vanjske kontrolne mehanizme koji su relevantni za takvu pomoć te poštovanje usuglašenog vremenskog okvira.
   3.   Komisija redovito provjerava usklađenost gospodarskih politika Ukrajine s ciljevima makrofinancijske pomoći Unije te ispunjavaju li se usuglašeni uvjeti gospodarske politike na zadovoljavajući način. Pritom Komisija usko surađuje s MMF-om i Svjetskom bankom, a prema potrebi i s Gospodarskim i financijskim odborom.
   Članak 3.
   1.   Podložno uvjetima iz stavka 2. Komisija Ukrajini stavlja na raspolaganje makrofinancijsku pomoć Unije u dva obroka. Iznosi pojedinih obroka utvrđuju se u Memorandumu o razumijevanju.
   2.   Komisija odlučuje o isplati obroka ovisno o zadovoljavajućoj primjeni uvjeta gospodarske politike usuglašenih u Memorandumu o razumijevanju. Drugi obrok ne smije se isplatiti prije isteka tri mjeseca od isplate prvog obroka.
   3.   Sredstva Unije isplaćuju se Središnjoj banci Ukrajine. Podložno odredbama koje se utvrđuju u Memorandumu o razumijevanju, uključujući i potvrdu preostalih proračunskih potreba za financiranjem, sredstva Unije mogu se prenijeti na Ministarstvo financija Ukrajine kao krajnjeg korisnika.
   Članak 4.
   1.   Poslovi zaduživanja i kreditiranja iz ove Odluke obavljaju se u eurima uz primjenu istog datuma valute i Unija ne sudjeluje u promjeni roka dospijeća, u bilo kakvim tečajnim ili kamatnim rizicima ili u bilo kojem drugom komercijalnom riziku.
   2.   Na zahtjev Ukrajine, Komisija poduzima potrebne mjere kako bi osigurala klauzulu o prijevremenoj otplati u kreditnim uvjetima te postojanje odgovarajuće klauzule u općim uvjetima poslova zaduživanja.
   3.   Na zahtjev Ukrajine i ako okolnosti omogućavaju poboljšanje kamatne stope na kredit, Komisija može refinancirati ukupna početna zaduženja odnosno dio njih ili restrukturirati odgovarajuće financijske uvjete. Operacije refinanciranja ili restrukturiranja vrše se u skladu s uvjetima utvrđenima u stavku 1. i ne utječu na produljenje prosječnog dospijeća predmetnog zaduženja ili na povećanja iznosa nepodmirenog kapitala na datum refinanciranja ili restrukturiranja.
   4.   Sve troškove na teret Unije koji su povezani s poslovima zaduživanja i kreditiranja na temelju ove Odluke snosi Ukrajina.
   5.   Potrebno je izvještavati Europski parlament i Gospodarski i financijski odbor o kretanjima u vezi s poslovima iz stavaka 2. i 3.
   Članak 5.
   Makrofinancijska pomoć Unije provodi se u skladu s odredbama Uredbe Vijeća (EZ, Euratom) br. 1605/2002 od 25. lipnja 2002. o Financijskoj uredbi koja se primjenjuje na opći proračun Europskih zajednica (4) i njezinih provedbenih pravila (5). Posebno, Memorandum o razumijevanju i Sporazum o kreditu koji se usuglašavaju s nadležnim tijelima Ukrajine sadrže posebne mjere koje Ukrajina primjenjuje u svrhu sprečavanja i borbe protiv prijevara, korupcije i ostalih nepravilnosti koje utječu na predmetnu pomoć. Kako bi se osigurala veća transparentnost u upravljanju sredstvima i njihovoj isplati, Memorandumom o razumijevanju i Sporazumom o kreditu predviđaju se i kontrole, uključujući provjere i inspekcije na terenu, koje vrši Komisija, uključujući Europski ured za borbu protiv prijevara. Njima se također predviđaju i revizije, uključujući prema potrebi i izravne revizije koje provodi Revizorski sud.
   Članak 6.
   1.   Komisiji pomaže odbor.
   2.   Kod upućivanja na ovaj stavak primjenjuju se članci 3. i 7. Odluke 1999/468/EZ, uzimajući u obzir odredbe njezinog članka 8.
   Članak 7.
   Svake godine do 31. kolovoza Komisija Europskom parlamentu i Vijeću podnosi izvješće o provedbi ove Odluke za prethodnu godinu, uključujući i ocjenu provedbe. U navedenom izvješću se navodi povezanost između uvjeta politike utvrđenih u Memorandumu o razumijevanju, aktualnih gospodarskih i fiskalnih rezultata Ukrajine i odluka Komisije o isplati obroka pomoći.
   Najkasnije dvije godine nakon isteka razdoblja raspoloživosti iz članka 1. stavka 4. Komisija podnosi Europskom parlamentu i Vijeću izvješće o ex post evaluaciji.
   Članak 8.
   Ova Odluka stupa na snagu na dan objave u Službenom listu Europske unije.
   
      Sastavljeno u Strasbourgu 7. srpnja 2010.
      
         
            Za Europski parlament
         
         
            Predsjednik
         
         J. BUZEK
      
      
         
            Za Vijeće
         
         
            Predsjednik
         
         O. CHASTEL
      
   
   
      (1)  Stajalište Europskog parlamenta od 18. svibnja 2010. (još nije objavljeno u Službenom listu) i odluka Vijeća od 29. lipnja 2010.
   
      (2)  SL L 209, 6.8.2002., str. 22.
   
      (3)  SL L 184, 17.7.1999., str. 23.
   
      (4)  SL L 248, 16.9.2002., str. 1.
   
      (5)  Uredba Komisije (EZ, Euratom) br. 2342/2002 od 23. prosinca 2002. o utvrđivanju detaljnih pravila za provedbu Uredbe Vijeća (EZ, Euratom) br. 1605/2002 o Financijskoj uredbi koja se primjenjuje na opći proračun Europskih zajednica (SL L 357, 31.12.2002., str. 1.).